ולדיסלב קומר

ולדיסלב קומר (בפולנית: Władysław Komar; 11 באפריל 1940 - 17 באוגוסט 1998), היה אתלט, שחקן קולנוע ופוליטיקאי פולני. היה אלוף אולימפי בהדיפת כדור ברזל.

ביוגרפיה 
קומר נולד בקובנה. הוא החל את הקריירה שלו באגרוף והיה חבר בנבחרת הנוער של פולין. בשנת 1959 עבר להתאמן באתלטיקה במועדון פולוניה ורשה בהדרכתו של סלאבומיר ז'לנייבסקי. בשנת 1963 קבע בקרב עשר שיא פולין.

באולימפיאדת טוקיו (1964) סיים קומר במקום תשיעי בהדיפת כדור ברזל בתוצאה של 18.20 מטר.

באליפות אירופה באתלטיקה שנערכה בבודפשט, הונגריה 1966 זכה קומר במדליית ארד בהדיפת כדור ברזל בתוצאה של 18.68 מטר, אחרי וילמוש וריו מהונגריה (19.43 מטר) וניקולאי קרסב מברית המועצות (18.82 מטר).

באולימפיאדת מקסיקו סיטי (1968) סיים קומר במקום שישי בהדיפת כדור ברזל בתוצאה של 19.28 מטר.

באליפות אירופה באתלטיקה שנערכה בהלסינקי, פינלנד 1971 זכה קומר במדליית ארד בהדיפת כדור ברזל בתוצאה של 20.04 מטר, אחרי הרטמוט בריזניק (21.08 מטר) והיינץ יואכים רוטנבורג (20.47 מטר) שניהם ממזרח גרמניה.

אלוף אולימפי

באולימפיאדת מינכן (1972) זכה קומר במדליית זהב בהדיפת כדור ברזל בשיא אולימפי חדש של 21.18 מטר, כבר בהדיפה הראשונה, לפני ג'ורג' וודס מארצות הברית (21.17 מטר) והרטמוט בריזניק (21.14 מטר).

לאחר שפרש מספורט תחרות היה קומר שחקן קולנוע. בין השאר שיחק בסרטו של רומן פולנסקי משנת 1986 הפירטים.

בשנת 1993 התמודד קומר לפרלמנט הפולני במסגרת מפלגת אוהבי הבירה הפולנית אך ללא הצלחה.

ב-17 באוגוסט 1998, נהרג קומר בתאונת דרכים על כביש E65 (רשת הכבישים האירופית) בצפון פולין, יחד עם תדיאוש שלוסרסקי, אף הוא אלוף אולימפי בקפיצה במוט (מונטריאול 1976).

שיאים אישיים 
 הדיפת כדור ברזל: 21.19 מטר (1974)
 הדיפת כדור ברזל (באולם): 20.32 מטר 
 קרב עשר: 6597 נק'

קישורים חיצוניים

אתלטים פולנים
אלופים אולימפיים: הדיפת כדור ברזל (גברים)
מתחרים בקרב עשר
שחקני קולנוע וטלוויזיה פולנים
פוליטיקאים פולנים
הודפי כדור ברזל פולנים
אתלטים באולימפיאדת טוקיו (1964)
אתלטים באולימפיאדת מקסיקו סיטי (1968)
אתלטים באולימפיאדת מינכן (1972)
הרוגי תאונות דרכים בפולין
ילידי 1940
פולנים שנפטרו ב-1998